b'\n_START_ARTICLE_\nWilliam Howard Taft\n_START_SECTION_\nBiografija\n_START_PARAGRAPH_\nGim\xc4\x97 1857 m. Sinsina\xc4\x8dio mieste JAV generalinio prokuroro A. Tafto \xc5\xa1eimoje. 1878 m. baig\xc4\x97 Jeilio koled\xc5\xbe\xc4\x85, 1880 m. Sinsina\xc4\x8dio universiteto Teis\xc4\x97s mokykloje teisininko studijas. Dirbo teisininku. 1890 m. paskirtas JAV generaliniu solisitoriumi. Nuo 1901 m. iki 1904 m. Filipin\xc5\xb3 gubernatorius. Nuo 1904 m. iki 1908 m. \xe2\x80\x93 JAV karo sekretorius. Palaikomas savo bendrapartie\xc4\x8dio respublikon\xc5\xb3 partijos prezidento Teodoro Ruzvelto, Taftas lengvai laim\xc4\x97jo 1908 met\xc5\xb3 JAV prezidento rinkimus._NEWLINE_Savo vienintel\xc4\x97s prezidento kadencijos metu, prezidento Tafto vidaus politika pasi\xc5\xbeym\xc4\x97jo konkurencijos skatinimu, valstyb\xc4\x97s tarnybos reforma, prekybos tarp valstij\xc5\xb3 komisijos pozicijos stiprinimu, pa\xc5\xa1to paslaug\xc5\xb3 kokyb\xc4\x97s gerinimu ir 16-osios JAV Konstitucijos pataisos i\xc5\xa1leidimu. U\xc5\xbesienyje Taftas siek\xc4\x97 paremti nei\xc5\xa1sivys\xc4\x8diusi\xc5\xb3 Lotyn\xc5\xb3 Amerikos ir Azijos \xc5\xa1ali\xc5\xb3 vystym\xc4\x85si. Tokia politika buvo pavadinta \xe2\x80\x9edolerio diplomatija\xe2\x80\x9d. Ta\xc4\x8diau Taftas da\xc5\xbenai atitoldavo nuo savo pagrindini\xc5\xb3 \xc5\xa1alinink\xc5\xb3, ir didele bals\xc5\xb3 persvara buvo sutriu\xc5\xa1kintas 1912 met\xc5\xb3 JAV prezidento rinkimuose, kai siek\xc4\x97 b\xc5\xabti perrinktas antrajai kadencijai._NEWLINE_Po pralaim\xc4\x97t\xc5\xb3 rinkim\xc5\xb3 Taftas pasin\xc4\x97r\xc4\x97 \xc4\xaf akademin\xc4\xaf gyvenim\xc4\x85, per savo paties \xc4\xafkurt\xc4\x85 \xe2\x80\x9eTaikos \xc4\xafgyvendinimo lyg\xc4\x85\xe2\x80\x9d siek\xc4\x97 taikos pasaulyje. 1921 m., po Pirmojo pasaulinio karo, prezidentas Vorenas Hardingas paskyr\xc4\x97 Taft\xc4\x85 JAV auk\xc5\xa1\xc4\x8diausiojo teismo pirmininku. D\xc4\x97l silpnos sveikatos 1930 m. vasar\xc4\xaf V. Taftas atsistatydino i\xc5\xa1 u\xc5\xbeimam\xc5\xb3 pareig\xc5\xb3, o kovo 8 d. mir\xc4\x97 savo namuose. V. Taftas buvo palaidotas Arlingtono nacionalin\xc4\x97se kapin\xc4\x97se._NEWLINE_Taftas buvo daugiausiai sv\xc4\x97r\xc4\x99s JAV prezidentas (daugiau nei 140 kg), ir iki \xc5\xa1iol jis yra paskutinis prezidentas augin\xc4\x99s \xc5\xabsus.'